**DARBŲ PIRKIMO PRELIMINARIOJI SUTARTIS NR. DS-**

**PIRKIMO NR. 672199**

2025-04- d., Giraitė, Kauno raj.

**UAB „Giraitės vandenys“**, juridinio asmens kodas 159702357, buveinės adresas Topolių g. 5, Giraitė 54310, PVM mokėtojo kodas  LT597023515, atstovaujama direktoriaus Andriaus Dzevyžio, veikiančio pagal bendrovės įstatus (toliau – **Užsakovas**), ir

**UAB „Inti“** juridinio asmens kodas 133165398, kurio registruota buveinė yra Draugystės g. 8H, Kaunas, duomenys apie įmonę kaupiami ir saugomi Lietuvos Respublikos juridinių asmenų registre, atstovaujama generalinio direktoriaus Rolando Raižio, veikiančio (-ios) pagal bendrovės įstatus (toliau – **Rangovas**), toliau kartu šioje darbų pirkimo–pardavimo sutartyje vadinami „**Šalimis**“, o kiekvienas atskirai – „**Šalimi**“,

sudarė šią preliminariąją darbų pirkimo sutartį, toliau vadinamą „**Sutartimi**“, vadovaujantis *,,Vandentiekio tinklų plėtra Aguonų g. ir nuotekų tinklų plėtra Nevėžio g., Prieplaukos g., Aguonų g., Sodų g., Babtai, Kauno r. sav.“* vykdomoatviro (supaprastinto) konkurso būdu(toliau – **Pirkimas**) sąlygomis ir susitarė dėl toliau išvardytų sąlygų.

# SUTARTIES DALYKAS

* 1. Preliminariojoje sutartyje aptartomis sąlygomis ir tvarka Užsakovas ir Rangovas susitaria dėl Pagrindinės sutarties (-ių) sudarymo ateityje Preliminariosios sutarties galiojimo terminu.
  2. Rangovas įsipareigoja Preliminariojoje sutartyje ir jos prieduose nustatytomis sąlygomis ir tvarka atlikti Darbus, o Užsakovas įsipareigoja priimti atliktus Darbus ir sumokėti už juos Rangovui Preliminariojoje sutartyje ir jos prieduose nustatytomis sąlygomis ir terminais.
  3. Užsakovas pagal poreikį ir finansines galimybes Darbus gali užsakyti atlikti dalimis (t. y. sudaryti kelias Pagrindines sutartis).
  4. Preliminarioji sutartis neapriboja ir negali būti aiškinama kaip apribojanti Užsakovo teisę laisvai nuspręsti nesudaryti Pagrindinės sutarties dėl Darbų ar jų dalies Preliminariojoje sutartyje nustatyta tvarka.
  5. Preliminariosios sutarties galiojimo metu Užsakovas turi teisę atlygintinai įsigyti Darbus ar jų dalį ne iš Rangovo, o iš trečiųjų asmenų Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymo (toliau – PĮ) nustatyta tvarka.
  6. Užsakovas negarantuoja Rangovui nuolatinių Darbų užsakymų ir neatsako už Darbų kiekių pokytį (didėjimą arba mažėjimą). Darbų kiekis gali keistis priklausomai nuo Užsakovo poreikių ir finansinių galimybių.
  7. Preliminarios sutarties tikslas nustatyti sąlygas taikomas Pagrindinei sutarčiai (-ims), kuri gali būti sudaroma per Preliminariosios sutarties galiojimo laikotarpį.
  8. Perkamiems rangos darbams priskirtas pagrindinis BVPŽ kodas – 45231300-8 (Vandentiekio ir kanalizacijos tiesimo darbai).

# Pagrindinės sutarties sudarymas

* 1. Pagrindinė sutartis (-ys) sudaroma vadovaujantis Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymo 86 straipsnio, šios Preliminariosios sutarties pagrindu.
  2. Esant poreikiui ir finansinėms galimybėms sudaryti Pagrindinę sutartį Užsakovas turi raštu kreiptis į Rangovą sudaryti Pagrindinę sutartį (-is), nurodant: Darbų apimtis ir reikalavimus bei Darbų atlikimo terminus; kitas, konkrečių Darbų pirkimo atveju, Užsakovo nuomone, svarbias ar tokiomis galinčias būti aplinkybes ar informaciją. Kartu su prašymu Užsakovas privalo Rangovui pateikti užpildytą Pagrindinę sutartį, atitinkančią Preliminariosios sutarties 1 priede pateiktas Pagrindines sutarties sąlygas.
  3. Sudarant Pagrindinę sutartį (-is), negali būti keičiamos esminės Preliminariosios sutarties sąlygos, tame tarpe ir Preliminariosios sutarties 2 ir 3 prieduose pateiktos Rangovo pasiūlymo kainos (įkainiai).
  4. Pagrindinė sutartis su Rangovu sudaroma pagal Preliminariosios sutarties 1 priede pateiktas Pagrindinės sutarties pavyzdines sąlygas (galimi tik neesminiai pakeitimai ir pataisymai).
  5. Rangovas, gavęs Preliminariosios sutarties 2.3 punkte nurodytus dokumentus, privalo per 5 darbo dienas pasirašyti Pagrindinę sutartį, ją pasirašant kvalifikuotais elektroniniais parašais bei pasirašytą Pagrindinę sutartį gražinti Užsakovui.

# PRELIMINARIOS SUTARTIES KAINA

* 1. Pradinė Preliminarios sutarties kaina be PVM – 173 000,00 Eur. PVM sudaro 36 330,00 Eur*.* Pradinė preliminariosios sutarties kaina su PVM – 209 330,00 Eur.
  2. Į Preliminariosios sutarties 2 priede „Rangovo pasiūlymas“ ir 3 priede „Darbų žiniaraštis“ nurodytus Darbų ir su Darbais susijusių paslaugų įkainius ir kainas yra įtrauktos visos Rangovo tiesioginės ir netiesioginės išlaidos, mokesčiai, darbo jėgos, mechanizmų ir medžiagų kaina, papildomi ir nenumatyti darbai, transporto ir visos kitos, įvertinus visas veiklos rizikas, susijusias su Darbų atlikimu pagal šią Preliminariąją sutartį, Rangovo išlaidos. Jeigu, siekiant laiku ir tinkamai įvykdyti Preliminariąją Sutartį, reikia atlikti papildomus darbus, kurių Rangovas nenumatė sudarant šią Preliminariąją sutartį, bet turėjo ir galėjo juos numatyti ir jie yra būtini Preliminariajai ir Pagrindiniai sutartims tinkamai įvykdyti, šiuos darbus Rangovas atlieka savo sąskaita neatlygintinai.
  3. Preliminariosios sutarties 2 ir 3 prieduose nurodyti perkami Darbų kiekiai yra preliminarūs. Užsakovas neįsipareigoja užtikrinti visų Preliminariosios sutarties priede nurodytų Darbų ar viso jų kiekio nupirkimo ir 3.1 punkte nurodytos Preliminariosios sutarties kainos išnaudojimo. Vykdant Preliminariąją sutartį, jos 2 ir 3 prieduose nurodyti preliminarūs Darbų kiekiai ir apimtis gali kisti neviršijant Preliminariosios sutarties 3.1 punkte nurodytos kainos. Užsakovas turi teisę įsigyti mažesnį ar didesnį Preliminariosios sutarties 2 ir 3 prieduose nurodytų Darbų kiekį, apimtį. Sudarant Pagrindinę sutartį, perkamų Darbų kiekiai ir apimtis bus nurodoma atsižvelgiant į Užsakovo Darbų poreikį ir finansines galimybes.
  4. Tinkamam Darbų įvykdymui gali būti įsigyjami ir kiti 2 ir 3 prieduose nenurodyti darbai, tačiau tokių darbų kaina negali viršyti pradinės Preliminariosios sutarties kainos, nurodytos 3.1 punkte.
  5. Preliminariosios sutarties (toliau – Sutartis/Preliminarioji sutartis) įkainiai gali būti peržiūrimi dėl pasikeitusių mokesčių bet kurios iš Šalių rašytiniu prašymu. Peržiūros momentas yra Šalies prašymo kitai Šaliai peržiūrėti Sutarties kainą gavimo diena:
  6. Sutartyje numatyta kaina keičiama jei sutarties galiojimo laikotarpiu Lietuvos Respublikos įstatymų ir kitų teisės aktų nustatyta tvarka pakeičiamas pridėtinės vertės mokestis. Nauja kaina pradedama taikyti nuo pakeisto pridėtinės vertės mokesčio dydžio patvirtinimo ir paskelbimo teisės aktų nustatyta tvarka dienos. Kaina be pridėtinės vertės mokesčio nesikeičia, keičiasi tik pridėtinės vertės mokesčio dydis.
     1. Sutarties kaina keičiama jeigu Lietuvos Respublikos statistikos departamento (www.stat.gov.lt) kas mėnesį skelbiamo statybos sąnaudų elementų kainų indekso pagal statinių tipą „Inžineriniai tinklai“ (toliau – SSKI) reikšmė pakinta daugiau kaip 5 proc.:
        1. Statybos darbų įkainiai perskaičiuojami dėl kainų lygio pokyčio juos padauginant iš SSKI pokyčio koeficiento, kuris apskaičiuojamas pagal toliau nurodytą formulę:

K = IPb / IPr, kur:

K – SSKI pokyčio koeficientas;

IPr – SSKI reikšmė laikotarpio pradžioje;

IPb – SSKI reikšmė laikotarpio pabaigoje.

* + - 1. Sutarties kaina perskaičiuojama pagal žemiau pateiktą formulę:

Cpn = Sn x(1+ (K - 5)/100), kur

Cpn – perskaičiuota kaina;

Sn - Sutartyje numatytas kaina;

K – SSKI pokyčio koeficientas;

* + - 1. Laikotarpis yra bet koks laikotarpis, kurio pradžia yra ne ankstesnė, negu pasiūlymų pateikimo Pirkime termino (t. y. pirkimo dokumentuose nustatyta pasiūlymo pateikimo data) pabaigos mėnuo ir ne vėlesnė, negu paskutiniojo Atliktų darbų akto pagal Sutartį sudarymo diena. Pvz., jei pasiūlymo pateikimo galutinis terminas pirkimo dokumentuose buvo nurodytas 2021-03-15, pirmą kartą perskaičiuojant įkainius IPr (SSKI reikšmė laikotarpio pradžioje) naudojama kovo mėn. SSKI. Tuo atveju, kai, pvz., SSKI pokytis didesnis kaip 5 proc., koeficiento K apskaičiavimui kaip IPb (SSKI reikšmė laikotarpio pabaigoje) naudojamas paskutinis tuo metu žinomas indeksas.
      2. Šalys privalo sudaryti Susitarimą dėl įkainių perskaičiavimo per 10 darbo dienų nuo Šalies prašymo kitai Šaliai perskaičiuoti kainą pateikimo dienos. Šalys privalo Susitarime nurodyti SSKI reikšmę laikotarpio pradžioje, SSKI reikšmę laikotarpio pabaigoje ir jos nustatymo datą, SSKI pokyčio koeficientą perskaičiuotą pradinės sutarties vertę, perskaičiuotą statybos darbų, sutarties įvykdymo užtikrinimo ir Rangovo civilinės atsakomybės privalomojo draudimo sumą (šios sumos turi būti padauginamos iš SSKI pokyčio koeficiento) bei kitą perskaičiavimui reikšmingą informaciją;
      3. po to, kai Šalys sudaro Susitarimą dėl kainos perskaičiavimo, perskaičiuota kaina taikomi statybos darbams, kurie yra įtraukiami į Atliktų darbų aktus (kaip per ataskaitinį laikotarpį atlikti Darbai), Rangovo pateikiamus po Šalies prašymo kitai Šaliai perskaičiuoti kainą pateikimo. Jeigu dėl susitarimo sudarymui reikalingo laiko gali vėluoti atliktų darbų aktų pateikimas, Rangovas turi teisę:
      4. arba pateikti atliktų darbų aktą su neperskaičiuota kaina ir perskaičiavimą atlikti kitame atliktų darbų akte;
      5. arba sustabdyti atliktų darbų akto pateikimą iki bus perskaičiuota kaina;
      6. Sutarties kainos peržiūra atliekama ne dažniau nei kas 6 mėnesiai.
      7. vėlesnis kainos perskaičiavimas negali apimti laikotarpio, už kurį jau buvo atliktas perskaičiavimas;
      8. jeigu Darbai vėluoja dėl Rangovo kaltės kaina neperskaičiuojama.
  1. Susitarimas padidinti/sumažinti Darbų įkainius ir Sutarties sumą įsigalioja surašius jį raštu ir abiem Šalims patvirtinus parašais.
  2. Jei Rangovui pagal Preliminariąją ar Pagrindinę sutartis yra priskaičiuotos netesybos, Užsakovo už Darbus mokėtina suma mažinama priskaičiuotų netesybų suma. Taip pat Užsakovas turi teisę priskaičiuotas netesybas išskaičiuoti iš bet kokių Rangovui atliekamų mokėjimų teisės aktų nustatyta tvarka, pranešant Rangovui raštu apie tokių netesybų įskaitymą.

4. **SUTARTIES ĮVYKDYMO UŽTIKRINIMAS**

* 1. Tinkamam Preliminariosios sutarties ir Pagrindinės sutarties (-ių) įvykdymui Rangovas pateikia Lietuvos Respublikoje ar užsienyje registruoto banko ar Lietuvos Respublikoje ar užsienyje registruotos draudimo bendrovės laidavimo raštą (toliau – Sutarties įvykdymo užtikrinimas), pateikiant jį su laidavimo draudimo liudijimo originalu ir apmokėjimą įrodančiais dokumentais. **Sutarties įvykdymo užtikrinimas turi būti besąlyginis ir neatšaukiamas.**
  2. Sutarties įvykdymo užtikrinimą (originalą) Rangovas privalo pateikti Užsakovui ne vėliau kaip per 5 (penkias) darbo dienas nuo Preliminariosios sutarties pasirašymo. **Sutarties įvykdymo užtikrinimo suma turi būti ne mažesnė, negu 5 procentai nuo pradinės Preliminariosios sutarties vertės be PVM.** Sutarties įvykdymo užtikrinimas įsigalioja banko garantijos arba draudimo bendrovės laidavimo rašto teikiamo užtikrinimo išdavimo dieną arba jame nurodytą vėlesnę dieną, tačiau ne vėliau, kaip jo pateikimo Užsakovui dieną ir galioja 36 mėnesius. Tuo atveju kai Pagrindinė sutartis galioja ilgiau nei Preliminarioji sutartis, Sutarties įvykdymo užtikrinimas yra pratęsiamas proporcingai Pagrindinės sutarties galiojimo terminui.
  3. Sutarties įvykdymo užtikrinimas pateikiamas ta pačia valiuta, kokia atliekami mokėjimai.
  4. Jei Rangovas nevykdo savo sutartinių įsipareigojimų ar vykdo juos netinkamai, Užsakovas pareikalauja sumokėti visą sumą, nurodytą Sutarties įvykdymo užtikinime. Prieš pateikdamas reikalavimą sumokėti pagal Sutarties įvykdymo užtikrinimą, Užsakovas įspėja apie tai Rangovą, nurodydamas, dėl kokio pažeidimo pateikia šį reikalavimą.
  5. Su Rangovu sudarant Pagrindinę sutartį nebus reikalaujama Rangovo pateikti atskiro Pagrindinės sutarties įvykdymo užtikrinimo, o Pagrindinės sutarties (-ių) netinkamo vykdymo ar nevykdymo atveju Užsakovas turės teisę pasinaudoti Rangovo pateiktu Preliminariosios sutarties įvykdymo užtikrinimu.
  6. Rangovui nustatytu terminu nepateikus Sutarties įvykdymo užtikrinimo, Užsakovas turi teisę vienašališkai be išankstinio įspėjimo termino nutraukti šią Sutartį ir su Rangovu sudarytą Pagrindinę sutartį (-is), neatlygindamas Rangovui jo patirtų nuostolių dėl vienašališko Sutarties nutraukimo.

# 5. Preliminariosios sutarties ĮSIGALIOJIMAS, ir kiti terminai

* 1. Preliminarioji sutartis įsigalioja nuo abiejų Šalių pasirašymo dienos.
  2. Preliminarioji sutartis galioja 36 (trisdešimt šešis) mėnesius. Tuo atveju kai Pagrindinės sutarties galiojimo terminas yra ilgesnis nei Preliminariosios sutarties, Preliminarioji sutartis yra pratęsiama su Pagrindinę sutartį sudariusiu Rangovu proporcingai Pagrindinės sutarties (-čių) galiojimo terminui.
  3. Įvykdžius Darbų už visą Preliminariosios sutarties sumą, sutartiniai įsipareigojimai laikomi visiškai įvykdytais.
  4. Sudarydamas šią Preliminariąją sutartį, Užsakovas neįsipareigoja sudaryti Pagrindinės sutarties (-ių) už visą bendrą Preliminariosios sutarties kainą.
  5. Jei dalis Preliminariosios sutarties teisės aktų nustatyta tvarka būtų pripažinta negaliojančia, likusi jos dalis galioja ir Šalių turi būti vykdoma.
  6. Preliminarioji sutartis gali būti bet kuriuo metu nutraukta Užsakovo ir kiekvieno iš Rangovų rašytiniu susitarimu.
  7. Užsakovas turi teisę vienašališkai, nesikreipdamas į teismą, prieš 10 (dešimt) kalendorinių dienų raštu apie tai įspėjęs Rangovą, nutraukti Preliminariąją sutartį, jeigu Rangovas iš esmės pažeidė Preliminariąją sutartį. Rangovo padarytas sutartinių įsipareigojimų pažeidimas laikomas esminiu, jeigu:
     1. Darbai, perdavimo – priėmimo metu neatitinka Preliminariojoje sutartyje ar (ir) Sutartyje numatytų reikalavimų ir Rangovas vėluoja ištaisyti Darbų trūkumus per Preliminariojoje sutartyje ar Pagrindinėje sutartyje numatytą trūkumų šalinimo terminą;
     2. Darbų ir (ar) medžiagų garantinio aptarnavimo metu paaiškėja Darbų ir (ar) medžiagų trūkumai ir Rangovas vėluoja panaikinti Darbų ir (ar) medžiagų trūkumus per Preliminariojoje sutartyje ar Pagrindinėje sutartyje numatytą trūkumų šalinimo terminą;
     3. Jei Darbų trūkumai pasireiškia daugiau nei 30 procentų sudaromų Sutarčių (daugiau kaip vienoje iš trijų sudaromų Sutarčių);
     4. Rangovas nesilaiko numatytų Darbų atlikimo terminų;
     5. Rangovo iniciatyva ar dėl Rangovo kaltės buvo nutraukta bent 1 (viena) iš šios Preliminariosios sutarties pagrindu sudarytų Pagrindinių sutarčių;
     6. Rangovui yra iškeliama bankroto ar restruktūrizavimo byla, arba bankroto procesas vykdomas ne teismo tvarka;
     7. yra kitos aplinkybės, numatytos Preliminariojoje sutartyje, PĮ ir (ar) Lietuvos Respublikos civilinio kodekso 6.217 straipsnyje.
  8. Pagrindinė sutartis (-ys) gali būti sudaroma tik Preliminariosios sutarties galiojimo laikotarpiu, tačiau pati Pagrindinė sutartis gali galioti ir ilgiau nei Preliminarioji sutartis.
  9. Rangovas prieš 10 (dešimt) kalendorinių dienų informavęs Užsakovą raštu gali nutraukti Preliminariąją sutartį, jei Užsakovas nevykdo įsipareigojimų pagal Preliminariąją sutartį ir per 10 (dešimt) kalendorinių dienų nuo Užsakovui skirto raštiško pranešimo, kuriame nurodoma kokie įsipareigojimai nevykdomi, Užsakovas neįvykdo savo įsipareigojimų, arba šių įsipareigojimų įvykdyti nebegali.

# Preliminariosios sutarties keitimaS

* 1. Preliminariosios sutarties sąlygos Preliminariosios sutarties galiojimo laikotarpiu negali būti keičiamos, išskyrus kai yra būtina tinkamam Darbų įvykdymui įsigyti papildomus ir nenumatytus darbus ir kai galioja šios sąlygos:
     1. sąlygų keitimas galimas vadovaujantis Pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų įstatymu.
     2. įrodomi Darbų vykdymo metu paaiškėjusios situacijos nesutapimai su Užsakovo pateikta dokumentacija, dėl ko yra būtina įsigyti papildomų ir (arba) šioje Sutartyje nenumatytų darbų, be kurių neįmanoma tinkamai atlikti nurodytų Darbų.
     3. visi pakeitimai turi būti pagrįsti dokumentais ir įforminti Užsakovo ir Rangovo rašytiniu susitarimu.
     4. Preliminariosios sutarties sąlygų keitimu nėra laikomi techninio pobūdžio Preliminariosios sutarties pakeitimai (pavyzdžiui, Šalių rekvizitai, klaidos) bei atskirų Preliminariosios sutarties vykdymo sąlygų koregavimas Preliminariojoje sutartyje numatytomis aplinkybėmis.

# Šalių atsakomybė

* 1. Rangovui nesudarius Pagrindinės sutarties, nevykdant ar netinkamai vykdant savo įsipareigojimus pagal Preliminariąją sutartį, Užsakovas turi teisę naudotis bet kokiais teisėtais savo teisių gynimo būdais, įskaitant, bet neapsiribojant:
     1. reikalauti tinkamai vykdyti sutartinius įsipareigojimus;
     2. pasinaudoti įvykdymo užtikrinimu, jei toks reikalavimas buvo Pirkimo sąlygose;
     3. reikalauti sumokėti Preliminariojoje sutartyje nustatyto dydžio netesybas ir (ar) atlyginti nuostolius;
     4. nutraukti Preliminariąją sutartį;
     5. Rangovas, su kuriuo Užsakovas nutraukė Preliminariąją sutartį Preliminariosios sutarties 4.7 punkte nurodytais pagrindais, įsipareigoja sumokėti Užsakovui 5 procentų nuo Preliminarios sutarties kainos (be PVM) dydžio baudą.
  2. Preliminariosios sutarties nutraukimas neatleidžia Šalių nuo baudų (delspinigių), apskaičiuotų iki Preliminariosios sutarties nutraukimo, mokėjimo ir (ar) Šalių patirtų nuostolių, atsiradusių Rangovui nevykdant Preliminariojoje sutartyje (Pagrindinėje sutartyje) nustatytų įsipareigojimų ir (ar) nesilaikant galiojančių teisės aktų reikalavimų atlyginimo.
  3. Šalis, dėl kurios neteisėto veikimo ir (ar) neveikimo kita Šalis ir (ar) tretieji asmenys patyrė žalą (nuostolius), kurios nepadengia Šalies pažeidėjos sumokėtos netesybos (baudos, delspinigiai), įsipareigoja visiškai kompensuoti kitos Šalies ir (ar) trečiųjų asmenų patirtą žalą (nuostolius).
  4. Šalys pareiškia, kad Preliminariojoje sutartyje nustatytos netesybos yra laikomos teisingomis bei protingo dydžio, ir sutinka, kad jos nebūtų mažinamos. Šalys taip pat pripažįsta, kad minėtų netesybų dydis yra laikomas minimalia neginčijama nukentėjusiosios Šalies patirtų nuostolių suma, kurią kita Šalis turi kompensuoti nukentėjusiajai Šaliai dėl Preliminariosios sutarties pažeidimo (nesilaikymo), nereikalaujant tokių nuostolių dydį patvirtinančių įrodymų.
  5. Rangovui pažeidus Preliminarioje sutartyje pateiktus pareiškimus, garantijas ir įsipareigojimus, Užsakovas turi teisę pasinaudoti Sutarties įvykdymo užtikrinimu už kiekvieną pažeidimo atvejį. Rangovas turi atlyginti nuostolius, kuriuos dėl tokio pažeidimo patyrė Užsakovas.
  6. Preliminarioje sutartyje nurodytos netesybos (baudos, delspinigiai) turi būti sumokėtos ir dėl Šalies pažeidimo patirta žala turi būti kompensuota ne vėliau kaip per 10 (dešimt) darbo dienų nuo atitinkamo prašymo gavimo dienos.
  7. Šalis gali būti visiškai ar iš dalies atleidžiama nuo atsakomybės dėl nenugalimos jėgos (force majeure) aplinkybių (taip, kaip ji suprantama pagal Lietuvos Respublikos civilinį kodeksą), jeigu Šalis, dėl nenugalimos jėgos aplinkybių negalinti tinkamai vykdyti Preliminariosios sutarties, ne vėliau kaip per 5 (penkias) darbo dienas nuo nenugalimos jėgos aplinkybių atsiradimo pranešė raštu kitai Šaliai apie atsiradusias kliūtis bei jų poveikį sutartinių įsipareigojimų vykdymui.

1. **RANGOVO TEISĖ PASITELKTI TREČIUOSIUS ASMENIS**
   1. Bet kokie fiziniai ar juridiniai asmenys, kuriuos Rangovas pasitelkia šios Preliminariosios sutarties vykdymui, neatsižvelgiant į tai, kokie teisiniai ryšiai sieja šiuos asmenis su Rangovu, yra laikomi asmenimis, veikiančiais Rangovo vardu (toliau - Subrangovas). Šių asmenų veiksmai, vykdant Preliminariąją sutartį, Rangovui sukelia tokias pačias pasekmes ir atsakomybę, kaip jo paties veiksmai.
   2. Subranga nesukuria sutartinių santykių tarp Užsakovo ir Subrangovo (išskyrus tiesioginį atsiskaitymą**,** jei taikoma). Rangovas atsako už savo Subrangovo veiksmus ar neveikimą. Užsakovo sutikimas, kad sutartiniams įsipareigojimams vykdyti būtų pasitelkiamas Subrangovas, neatleidžia Rangovo nuo jokių jo įsipareigojimų pagal Preliminariąją sutartį.
   3. Rangovas Preliminariajai sutarčiai vykdyti turi teisę pasitelkti Subrangovus, kurie numatyti Rangovo Pasiūlyme ar (ir) tuos Subrangovus, apie kuriuos Rangovas Užsakovui pranešė iki Preliminariosios sutarties vykdymo pradžios ar (ir) tuos Subrangovus, kuriuos Rangovas sutartiniams įsipareigojimams vykdyti pasitelks Preliminariosios sutarties galiojimo metu. Rangovas neturi teisės pasitelkti Subrangovų, jei savo Pasiūlyme nenurodė, kad ketina tai daryti. Subrangovo keitimas ar (ir) naujo Subrangovo pasitelkimas galimas tai sutartinių įsipareigojimų daliai, kurią Rangovas Pasiūlyme numatė jiems perduoti, ir, kuri nurodyta Preliminariojoje sutartyje.
2. **KITOS SĄLYGOS**
   1. Preliminarioji sutartis yra vientisas, sistemiškai taikomas Užsakovo ir Rangovo susitarimas. Visi Preliminariosios sutarties priedai yra neatskiriamos sudedamosios Preliminariosios sutarties dalys.
   2. Užsakovo asmuo, atsakingas už Preliminariosios sutarties vykdymą – Inžinierė Eglė Giedraitė, tel. +37064168180, el. paštas [egle.giedraite@giraitesvandenys.lt](mailto:egle.giedraite@giraitesvandenys.lt)
   3. Rangovo asmuo, atsakingas už Preliminarios sutarties vykdymą – Statybos direktorius Mindaugas Švilpa, tel. +37065097075, el. paštas [mindaugass@inti.lt](mailto:mindaugass@inti.lt)
   4. Preliminari sutartis sudaryta dviem vienodą juridinę galią turinčiais egzemplioriais lietuvių kalba – po vieną kiekvienai Šaliai.
   5. Preliminarioji sutartis turi 3 priedus, kurie yra neatskiriama Preliminariosios sutarties dalis.
      1. 1 priedas - Pagrindinės sutarties projektas;
      2. 2 priedas - Rangovo pasiūlymas;
      3. 3 priedas - Darbų žiniaraštis.

|  |  |
| --- | --- |
| **UŽSAKOVO VARDU**  **UAB ,,Giraitės vandenys“**  Topolių g. 5, Giraitės k., Kauno r. sav.  Įmonės kodas 159702357  PVM mokėtojo kodas LT597023515  a. s. Nr. LT417044060007163198  AB SEB bankas  Tel.: 8 37 338347  Direktorius  Andrius Dzevyžis  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (parašas) A. V. | **RANGOVO VARDU**  **UAB „Inti“**  Draugystės g. 8H, LT-51264 Kaunas  Juridinio asmens kodas 133165398  PVM mokėtojo kodas LT331653917  a.s. Nr. LT307044060003344021  Tel. +370 650 97423  Generalinis direktorius  Rolandas Raižys  **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  (parašas) A. V. |